**Mancanova Günel Rizvan**

**Mustafayeva Günay Vaqif**

***Sumqayıt Dövlət Universitetinin nəzdində***

***Sumqayıt Dövlət Texniki Kolleci***

[gmancanova@gmail.com](mailto:gmancanova@gmail.com)

**günaytalibova.84@mail.ru**

**Üslubi leksikada sinonimlər**

**Açar söz:** dil, leksika, söz, məna, sinonim,

**Key words:** language, lexicon, word, meaning, synonym,

**Ключевые слова:** язык, лексика, слово, значение, синоним,

Söz leksik mənasına, semantik quruluşuna, funksionallığına, ifadə imkanlarına, üslubi imkanlarına və başqa xususiyyətlərinə görə dilçilik elminin hər zaman diqqət mərkəzindədir. Dil şifahi və yazılı olmaqla qollara ayrılır. Dilin lüğət tərkibində sözlər səciyyəsinə və funksiyasına görə müxtəlifdir. Hər bir üslubda müvafiq sözlərdən istifadə olunur. Bu baxımdan sözlər ədəbi normaya uyğun sözlər və ədəbi normadan kənar sözlər olmaqla iki qrupa ayrılır. Hər bir ədəbi dildə özünəməxsus qaydalar, qanunlar və ədəbi dil normaları vardır. Ədəbi dil fikrin dəqiq, düzgün, aydın ifadə olunmasına, hamı tərəfindən qavranılmasına şərait yaradır.

Ədəbi dildə olan norma məsələləri tədqiqatçıların diqqət mərkəzindədir. Milli dilin təşəkkülü prosesində ədəbi dildə normalar formalaşır. Ədəbi dilin normaları cəmiyyətin ünsiyyət tələblərinə cavab verməlidir. Dilçiliyin leksikologiya bölməsində dildə olan leksik vahidlər sistemləşdirilir və qruplaşdırılır. Dil daima inkişaf etdiyindən və müxtəlif proseslər getdiyindən dildə sözlər eyni vəziyyətdə qalmır, dəyişir. Dilə yeni sözlər daxil olur, bəzi sözlər köhnəlir, ədəbi dilə dialektlərdən sözlər keçir, sözlər yeni məna kəsb edir və s. proseslər gedir. Dilin lüğət tərkibindəki leksik-üslubi məsələlər müasir Azərbaycan dilçiliyinin qarşısında duran problemlərdən biridir. Leksik norma ilə fonetik və qrammatik normanı müqayisə etdikdə leksik normada dəyişiklik daha tez baş verir. *Lüğət tərkibində hər cür leksik vahid olduğu kimi, bu vahidləri müxtəlif cəhətdən birləşdirən leksik qrupların da üslubi rəngləri və məqsədəuyğunluq əsasında təzahür halları olur. Belə hallar leksikologiyada, semasiologiyada deyil, məhz üslubi leksikada tədqiq olunur.* (1. s.96) Ədəbi dildə üslublarının funksiyasına uyğun olaraq leksik qata aid dil vahidlərindən istifadə olunur. Bütövlükdə funksional üslublarda işlənən sözlərin əsasını dildə olan əsas lüğət fonduna daxil olan ümumişlək sözlər, ifadələr təşkil edir. Məlumdur ki, hər bir üslubun ictimai funksiyası ilə əlaqədar olaraq müəyyən sözlərdən, ifadələrdən daha çox istifadə edilir. Canlı danışıq dilində əgər emosional, ekspressiv sözlər və frazeoloji ifadələr daha çox işlənirsə, rəsmi-işgüzar üslubda fərqli olaraq ştamp xarakterli leksikadan istifadə olunur. Elmi üslub üçün terminlərdən istifadə etmək vacibdir. Elmi terminologiya elmi üslubun əsas leksik xüsusiyyətidir. Beləliklə, üslubun ictimai funksiyası istifadə ediləcək lüğət tərkibini müəyyənləşdirərək söz qruplarında məqsədəuyğun şəkildə istifadəni təmin edir. Leksik qatda bir-birindən fərqlənən söz qruplarını eyni zamanda müəyyən cəhətlər bir-birinə yaxınlaşdırır, bir bölgüdə birləşdirməyə imkan yaradır. Nümunə olaraq, alınma sözləri göstərmək olar. Beləki, bu sözlərin bir qismi neologizm kimi dilə daxil olur. Daim inkişaf edən və dəyişən leksik tərkibi qruplaşdırmaq mürəkkəb məsələdir, belə ki, dildə sözlər eyni qalmır, həm semantika, həm də funksiya etibarilə dəyişir. Qeyd etmək olar ki, bir üsluba xas olan əlamətlərə başqa bir üslubda təkrar olaraq rast gəlmək mümkündür. Belə ki, funksional üslubları bir-birindən kəskin ayıran sərhəd yoxdur .Bir üsluba xas olan səciyyəvi söz qrupuna aid leksik vahidi başqa bir üslubda işlətdikdə fərqli funksiya daşıya bilir. Nümunə olaraq terminləri göstərmək olar. Elmi üslub üçün xarakterik olan terminlər əgər bədii üslubda işlənirsə fərqli məqsəd daşıyır. Bədii əsərlərin dilində işlənən terminlər üslubi xarakter daşıyır, müəllif tərəfindən müxtəlif üslubi məqsədlə istifadə olunur.

Hər bir yazıçı və şairin dilinin özünəməxsus səciyyəvi xüsusiyyətləri vardır, onun əsərləri üslubuna görə fərqlənir. Hər hansı bir şair və yazıçının dilini araşdırarkən onun əsərlərində işlənən üslubi sinonimlərə xüsusi diqqət yetirilir, onların tədqiqi olduqca zəruridir. Azərbaycan ədəbi dilinin inkişafında xüsusi rol oynamış və xidmətləri olan şair və yazıçılar üslubi sinonimlərlə bədii üslubu təmin etmişlər. Azərbaycan dilində sinonimik cərgədə elə sinonimlər var ki, onlar üslubi ehtiyacla bağlı yaranmışdır. Bu qəbildən olan sinonimlərə bədii üslubda və canlı danışıq üslubunda rast gəlinir. S.Vurğunun“Azərbaycan” şeirinə diqqət yetirək.

*“El bilir ki, sən mənimsən*

*Yurdum,yuvam, məskənimsən,*

*Anam, doğma vətənimsən*...”

Misralarda işlənən yurd, məskən, yuva sözləri və­tən sö­zü­ ilə sinonimdir.

Üslubi sinonimlər yazıçı və şairin bədii dilini gözəlləşdirir, həm də onun təsirini, gücünü artırır. Fikrin rəngarəng verilməsində söz ustaları bəzən dildəki frazeoloji sinonimlərdən istifadə edirlər, onlardan müxtəlif məna çalarlarlığı yaratmağa müvəffəq olurlar. Üslubi sinonimlərin leksik sinonimlərdən ən mühüm fərqilərindən biri də ondan ibarətdir ki, üslubi sinonimlər məna incəliklərinə, üslubi xüsusiyyətlərinə görə fərqlənir. Mənanı qüvvətləndirməkdən ötrü mətndə sinonimlər cərgəsindən istifadə olunur. Məsələn, mətndə bir cümlə daxilində qorxu, vahimə, xof sözünün işlənməsi onun təsir gücünü artırır. Leksik-semantik sistemdə üslubi sinonimləri fərqləndirərək onların sferasını dəqiqləşdirmək mümkündür. Məsələn, havayı - müftə - pulsuz –- məccani sinonim cərgəsində havayı, müftə, pulsuz sözü ədəbi dildə, həm də danışıqda işlənir. Məccani sözü müasir dövrdə işlənmir, yalnız bu sözə klassik ədəbi dildə rast gəlinir. Kefsiz- xəstə- naxoş - azarlı sinonimik cərgəsində kefsiz sözü həm yüngül xəstə mənasında işlənməklə bərabər həm də bikef, əhval-ruhiyyəsi pis mənasında işlənir. Ədəbi dildə və danışıqda xəstə və naxoş leksik vahidlərindən istifadə edilir. Danışıqda azarlı sözü daha çox işlənir.

Sinonimik cərgəni təşkil edən sinonim sözlərin bir qismi leksik-semantik məna yükünə, özünəməxsus üslubi xüsusiyyətləri ilə fərqli cəhətə sahib olur və bədii üslubda onlardan tez-tez iştifadə olunur. Eyni məfhum ilə bağlı olsalar da, mənlarına görə üst-üstə düşsələr də ancaq məna çalarlarına görə fərqlənə bilirlər. Üslubu məqamla bağlı olaraq sinonimlərin sadə, düzəltmə, mürəkkəb olmasının, tək, qoşa işlədilməsinin əhəmiyyəti vardır. Ümumiyyətlə, seirin tələbi ilə sinonimlərin seçilib işlədilməsi ən çox əsərlərdə vəzn, qafiyə yaradarkən nəzərə alinır.

Üslubi sinonimlərdən nəzakət, etiket qaydalarını pozmaq və pozmamaq hallarında istifadə etmək mümkündür. Ölmək əvəzinə gəbərmək, yemək əvəzinə tıxmaq vulqarizm sözlərini, qanmaq əvəzinə anlamaq evfemizmini işlətmək olar.

Ədəbiyyat

1. Mustafayeva Q. Azərbaycan dilinin üslubiyyatı. Bakı. Elm.2010. 388 s.

2. Seyidəliyev N. Sinonim və onun nitqdə rolu. Müasir Azərbaycan dili. II c. Leksikologiya. 2022.559 s.

3. Hüseynzadə M. Müasir Azərbaycan dili. Bakı, 1954, 215 s.

**Xülasə**

Azərbaycan dilində sinonimlər mənaya və üsluba görə biri digərindən fərqlənir. Sinonim sözlər müəyyən məna çalarına malik olurlar. Hər bir sənətkar dilin lüğət tərkibindəki sinonim sözlərdən üslubuna uyğun özünəməxsus şəkildə istifadə edir. Yazıçı və şairin əsərdə bəzən işlətdiyi üslubi sinonimlərin mətndən kənar sinonimliyi olmur, bu sözlər yalnız mətn daxilində üslubi məqama görə sinonim olurlar. Azərbaycan dilində olan əsərlərin dilində mövcud olan sinonimlərin üslubi-kontekstual məqamlarını müəyyənləşdirmək, onların leksik-semantik xüsusiyyətlərini üzə çıxarmaq dilçiliyimiz üçün böyük əhəmiyyət kəsb edir. Azərbaycan dilində sinonimik cərgədə elə sinonimlər var ki, onlar üslubi ehtiyacla bağlı yaranmışdır.

Summary

Synonyms in Azerbaijani differ in meaning and style. Synonymous words have certain shades of meaning. Each artist uses synonyms in the vocabulary of the language in a unique way according to his style. The stylistic synonyms that the writer and poet sometimes use in the work do not have synonyms outside the text, these words become synonyms only due to the stylistic point within the text. It is of great importance for our linguistics to determine the stylistic-contextual points of the synonyms existing in the language of works in the Azerbaijani language, to reveal their lexical-semantic features. In the Azerbaijani language, there are synonyms in the synonymy row, which were created due to stylistic needs.

Резюме

Синонимы в азербайджанском языке различаются по смыслу и стилю. Слова-синонимы имеют определенные оттенки значения. Каждый художник использует синонимы в словаре языка по-своему, в соответствии со своим стилем. Стилистические синонимы, которые иногда употребляет в произведении писатель и поэт, не имеют синонимов вне текста, эти слова становятся синонимами только благодаря стилистическому моменту внутри текста. Для нашего языкознания большое значение имеет определение стилистически-контекстных моментов синонимов, существующих в языке произведений на азербайджанском языке, раскрытие их лексико-семантических особенностей. В азербайджанском языке в синонимическом ряду имеются синонимы, созданные в силу стилистических потребностей.